2007R0900 — DA — 07.11.2007 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EF) Nr. 900/2007

af 27. juli 2007

om en løbende licitation indtil udgangen af produktionsåret 2007/08 med henblik på fastsættelse af en eksportrestitution for hvidt sukker







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EF) nr. 318/2006 af 20. februar 2006 om den fælles markedsordning for sukker ( 1 ), særlig artikel 23, stk. 4, og artikel 40, stk. 1, litra g), og ud fra følgende betragtninger: (1) På baggrund af situationen på markedet for sukker i EF og på verdensmarkedet bør der åbnes en løbende licitation over eksport af hvidt sukker indtil udgangen af produktionsåret 2007/08. Under hensyntagen til de mulige svingninger i verdensmarkedspriserne skal licitationen give mulighed for at fastsætte eksportrestitutioner. (2) De almindelige regler for gennemførelse af en licitation med henblik på fastsættelse af eksportrestitutioner for sukker, der er fastsat i artikel 32 i forordning (EF) nr. 318/2006, bør anvendes. (3) For at undgå ethvert misbrug i forbindelse med genimport eller genindførelse til EF af produkter fra sukkersektoren, for hvilke der er ydet eksportrestitutioner, bør der ikke fastsættes eksportrestitution ved eksport til lande på det vestlige Balkan. (4) I overensstemmelse med artikel 32 og 33 i forordning (EF) nr. 318/2006 kan der fastsættes eksportrestitutioner, der dækker forskellen mellem priserne på eksportvarer fra EF og eksportvarer fra tredjelande. Eksporten fra EF til visse nære destinationer og visse tredjelande, der yder præferenceimportbehandling for varer fra EF, nyder for tiden godt af en særligt fordelagtig konkurrenceposition. Restitutioner for eksport af varer til disse destinationer bør derfor afskaffes. (5) På grund af foranstaltningens særegenhed synes det nødvendigt at fastsætte passende bestemmelser om de eksportlicenser, der udstedes i henhold til den løbende licitation, navnlig for så vidt angår fristen for udstedelse af licenser, licensernes gyldighedsperiode, sikkerhedsbeløbet og den mængde, for hvilken licensens forpligtelse til at eksportere er opfyldt. Bestemmelserne i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for import- og eksportlicenser samt forudfastsættelsesattester for landbrugsvarer ( 2 ) og bestemmelserne i Kommissionens forordning (EØF) nr. 120/89 af 19. januar 1989 om fælles gennemførelsesbestemmelser for eksportafgifter for landbrugsprodukter ( 3 ) skal dog fortsat gælde. (6) Bestemmelserne i denne forordning afløser, for så vidt angår dellicitationerne fra august 2007, bestemmelserne i Kommissionens forordning (EF) nr. 958/2006 af 28. juni 2006 om en løbende licitation for produktionsåret 2006/07 med henblik på fastsættelse af en eksportrestitution for hvidt sukker ( 4 ). For at kunne anvende klare og entydige bestemmelser bør nævnte forordning derfor ophæves med virkning fra den 1. august 2007. (7) Foranstaltningerne i denne forordning er i overensstemmelse med udtalelse fra Forvaltningskomitéen for Sukker — ud fra følgende betragtninger: UDSTEDT FØLGENDE FORORDNING:







Artikel 1

▼M1

1. Der åbnes en løbende licitation med henblik på fastsættelse af en eksportrestitution for hvidt sukker henhørende under KN-kode 1701 99 10 for alle destinationer med undtagelse af:

a) tredjelande: Andorra, Pavestolen (Vatikanstaten), Liechtenstein, Albanien, Kroatien, Bosnien-Hercegovina, Den Tidligere Jugoslaviske Republik Makedonien, Serbien ( 5 ) og Montenegro

b) EU-medlemsstaters områder, der ikke er omfattet af Fællesskabets toldområde: Gibraltar, Ceuta, Melilla, kommunerne Livigno og Campione d'Italia, Helgoland, Grønland, Færøerne samt de områder af Republikken Cypern, hvor regeringen for Republikken Cypern ikke udøver faktisk kontrol.

Inden for den i afsnit 1 nævnte løbende licitations gyldighedsperiode holdes der dellicitationer.

▼B

2. Den løbende licitation gælder til den 25. september 2008.

Artikel 2

1. Licitationsbekendtgørelsen offentliggøres i Den Europæiske Unions Tidende. Medlemsstaterne udarbejder på dette grundlag en licitationsbekendtgørelse, som de kan offentliggøre eller lade offentligøre andre steder.

2. Licitationsbekendtgørelsen angiver bl.a. licitationsbetingelserne.

3. Licitationsbekendtgørelsen kan ændres i den periode, hvor den løbende licitation gælder. Den ændres, hvis der i denne periode indtræder en ændring i licitationsbetingelserne.

Artikel 3

1. Fristen for indgivelse af bud til den første dellicitation:

a) begynder den 1. august 2007

b) udløber den 9. august 2007 kl. 10.00 Bruxelles-tid.

2. Fristen for indgivelse af bud til hver af de efterfølgende dellicitationer:

a) begynder den første arbejdsdag efter udløbet af fristen for den foregående dellicitation

b) udløber kl. 10.00 Bruxelles-tid på følgende datoer: — den 30. august 2007 — den 13. og 27. september 2007 — den 11. og 25. oktober 2007 — den 8. og 22. november 2007 — den 6. og 20. december 2007 — den 10. og 31. januar 2008 — den 14. og 28. februar 2008 — den 13. og 27. marts 2008 — den 10. og 24. april 2008 — den 8. og 29. maj 2008 — den 12. og 26. juni 2008 — den 10. og 24. juli 2008 — den 7. og 28. august 2008 — den 11. og 25. september 2008.

Artikel 4

1. Bud i forbindelse med denne licitation indsendes til en medlemsstats kompetente myndighed pr. telefax eller elektronisk post, hvis myndigheden accepterer dette.

Medlemsstatens kompetente myndighed kan forlange, at elektroniske bud ledsages af en forudgående elektronisk underskrift som omhandlet i Europa-Parlamentets og Rådets direktiv 1999/93/EF ( 6 ).

2. Et bud er kun gyldigt, hvis følgende betingelser er opfyldt:

a) I buddet angives: i) den procedure, som licitationen (nr. 1/2007) og dellicitationen henviser til ii) den bydendes navn, adresse og momsnummer iii) den mængde hvidt sukker, som skal eksporteres iv) størrelsen af eksportrestitutionen pr. 100 kg hvidt sukker, udtrykt i euro med tre decimaler v) den sikkerhed, der i henhold til artikel 5, stk. 1, skal stilles for den i punkt iii) omhandlede mængde, og som er udtrykt i den medlemsstats valuta, hvor buddet indgives.

b) Inden udløbet af fristen for indgivelse af bud fremlægges der bevis for, at den bydende har stillet den i buddet anførte sikkerhed.

c) Den mængde, der skal eksporteres, omfatter mindst 250 tons hvidt sukker.

d) Buddet indeholder den bydendes erklæring om, at han, hvis hans bud antages, forpligter sig til inden for den i artikel 11, stk. 2, andet afsnit, anførte frist at ansøge om eksportlicens eller eksportlicenser for de mængder hvidt sukker, der skal eksporteres.

e) Buddet indeholder den bydendes erklæring om, at det produkt, der skal eksporteres, er hvidt sukker af sund og sædvanlig handelskvalitet, henhørende under KN-kode 1701 99 10.

f) Buddet indeholder den bydendes erklæring om, at han, hvis hans bud antages, forpligter sig til: i) foruden sikkerhedsstillelsen at betale det i artikel 12, stk. 3, omhandlede beløb, hvis forpligtelsen til at eksportere i medfør af den i artikel 11, stk. 2, omhandlede eksportlicens ikke er opfyldt ii) inden 30 dage efter udløbet af den pågældende eksportlicens at give det organ, som har udstedt eksportlicensen, oplysning om den eller de mængder, for hvilke eksportlicensen ikke er benyttet.

3. Bud, der ikke er indgivet i overensstemmelse med stk. 1 og 2, eller som indeholder andre betingelser end dem, der er fastsat for denne licitation, tages ikke i betragtning.

4. Et bud kan ikke trækkes tilbage.

5. I et bud kan anføres, at det kun anses for indgivet, hvis én af følgende eller begge betingelser er opfyldt:

a) Der skal træffes en beslutning om en maksimal eksportrestitution på dagen for udløbet af fristen for indgivelse af de pågældende bud.

b) Tilslaget skal angå hele eller en bestemt del af den tilbudte mængde.

Artikel 5

1. Den bydende stiller en sikkerhed på 11 EUR/100 kg hvidt sukker til eksport i henhold til denne licitation.

Bortset fra det i artikel 12, stk. 3, omhandlede tilfælde udgør denne sikkerhedsstillelse for tilslagsmodtageren den sikkerhed, som stilles i forbindelse med den i artikel 11, stk. 2, omhandlede ansøgning om eksportlicens.

2. Sikkerhed jf. stk. 1 stilles efter den bydendes valg i kontanter eller i form af en garanti fra institut, som opfylder de kriterier, der er fastlagt af den medlemsstat, hvor buddet indgives.

3. Sikkerheden jf. stk. 1 frigives:

a) for så vidt angår de bydende, for den mængde, for hvilken buddet er blevet forkastet

b) for så vidt angår tilslagsmodtagerne, som ikke har ansøgt om eksportlicens inden for den i artikel 11, stk. 2, andet afsnit, omhandlede frist, kun med 10 EUR/100 kg hvidt sukker

c) for så vidt angår tilslagsmodtagerne, for den mængde, for hvilken de, jf. artikel 31, litra b), og artikel 32, stk. 1, litra b), i), i forordning (EF) nr. 1291/2000, har opfyldt forpligtelsen til at udføre i medfør af den licens, der er omhandlet i artikel 11, stk. 2, på betingelserne i artikel 35 i forordning (EF) nr. 1291/2000.

I det tilfælde, der er omhandlet i første afsnit, litra b), nedsættes den del af sikkerheden, der kan frigives, i givet fald med forskellen mellem den højeste eksportrestitution, der er fastsat for den pågældende dellicitation, og den højeste eksportrestitution, der er fastsat for den følgende dellicitation, hvis det sidstnævnte beløb er højere end det førstnævnte.

Bortset fra tilfælde af force majeure fortabes sikkerheden eller den del af sikkerheden, der ikke frigives, for den mængde sukker, for hvilken de dertil svarende forpligtelser ikke er opfyldt.

4. I tilfælde af force majeure fastsætter den pågældende medlemsstats kompetente myndighed de foranstaltninger til frigivelse af sikkerheden, som det finder nødvendige i betragtning af de omstændigheder, der påberåbes af den interesserede part.

Artikel 6

1. Gennemgangen af buddene foretages af den pågældende kompetente myndighed på et lukket møde. De personer, der har adgang til gennemgangen, har tavshedspligt.

2. De bud, der indgives i henhold til denne forordning, fremsendes, hvis de kommer i betragtning, anonymt via medlemsstaterne og skal være Kommissionen i hænde senest 1

time efter udløbet af fristen for ugentlig indgivelse af bud i licitationsbekendtgørelsen.

Hvis der ikke indgives bud, underretter medlemsstaterne Kommissionen herom inden for den samme frist.

Artikel 7

1. Efter gennemgang af de indgivne bud kan der fastsættes en maksimumsmængde pr. dellicitation.

2. Det kan besluttes, at en bestemt dellicitation skal være uden virkning.

Artikel 8

1. Beslutter Kommissionen, at dellicitationen skal have virkning, fastsætter den efter proceduren i artikel 39, stk. 2, i forordning (EF) nr. 318/2006 den højeste eksportrestitution. Beløbet fastsættes under hensyn til situationen og den forventede udvikling på markedet for sukker i Fællesskabet og på verdensmarkedet.

2. Tilslaget gives til den eller de bydende, hvis bud svarer til eller ligger under den højeste eksportrestitution, jf. dog artikel 9.

Artikel 9

1. Er der fastsat en maksimumsmængde for en dellicitation, gives tilslaget til den bydende, hvis bud angiver den laveste eksportrestitution. Hvis maksimumsmængden ikke opbruges med dette bud, gives der tilslag, indtil mængden er opbrugt på basis af restitutionens størrelse, idet den laveste restitution er udgangspunkt.

2. Fører den i stk. 1 omhandlede bestemmelse om tilslag til, at maksimumsmængden overskrides ved antagelse af bud, gives der kun tilslag til den bydende for den mængde, der er nødvendig for at opbruge maksimumsmængden. Angiver buddene samme eksportrestitution, og fører antagelse af den samlede mængde, disse bud repræsenterer, til overskridelse af maksimumsmængden, tages buddene i betragtning:

a) i forhold til den samlede mængde, der er anført i hvert af buddene, eller

b) ved licitation op til en nærmere bestemt maksimumsmængde, eller

c) ved lodtrækning.

Artikel 10

1. Den pågældende medlemsstats kompetente myndighed meddeler straks alle de bydende resultatet af deres deltagelse i licitationen. Endvidere tilstiller myndigheden straks tilslagsmodtagerne en erklæring om antagelse af buddet.

2. I erklæringen om tilslaget angives:

a) licitationens referencenummer

b) den mængde hvidt sukker, der skal udføres

c) den eksportrestitution, der skal ydes, udtrykt i euro pr. 100 kg hvidt sukker for den i litra b) anførte mængde.

Artikel 11

1. Tilslagsmodtageren har ret til på de i stk. 2 anførte betingelser at få udstedt en eksportlicens for den antagne mængde med angivelse af den eksportrestitution, der er anført i buddet.

2. Tilslagsmodtageren har pligt til i overensstemmelse med forordning (EF) nr. 1291/2000 at indgive en ansøgning om eksportlicens for den mængde, der er tildelt ham, idet denne ansøgning uanset artikel 12 i forordning (EØF) nr. 120/89 ikke kan trækkes tilbage.

Ansøgningen indgives senest på en af følgende datoer:

a) den sidste arbejdsdag forud for den dag, hvor den følgende uges dellicitation holdes

b) den sidste arbejdsdag i den følgende uge, hvis der ikke i den pågældende uge er fastsat nogen dellicitation.

3. Tilslagsmodtageren har pligt til at udføre den mængde, som er anført i buddet, og hvis denne forpligtelse ikke er opfyldt, i givet fald at betale det i artikel 12, stk. 3, omhandlede beløb.

4. Den ret og de forpligtelser, der er omhandlet i stk. 1, 2 og 3, kan ikke overdrages.

Artikel 12

1. Artikel 23, stk. 1, i forordning (EF) nr. 1291/2000 anvendes, når licensernes gyldighedsperiode skal fastlægges.

2. Eksportlicenser, som udstedes i henhold til en dellicitation, gælder fra deres udstedelsesdato indtil udgangen af den femte måned efter den, hvori dellicitationen har fundet sted.

3. Bortset fra tilfælde af force majeure erlægger licensindehaveren et givet beløb til den kompetente myndighed for den mængde, for hvilken eksportforpligtelsen i medfør af den eksportlicens, der er omhandlet i artikel 11, stk. 2, ikke er opfyldt, hvis den i artikel 5, stk. 1, omhandlede sikkerhed er mindre end forskellen mellem den eksportrestitution, der er omhandlet i artikel 33, stk. 2, litra a), i forordning (EF) nr. 318/2006, og som er gældende på den sidste dag af licensens gyldighedsperiode, og den på licensen anførte restitution.

Det beløb, der skal erlægges, jf. første afsnit, er lig med forskellen mellem forskellen efter første afsnit og den i artikel 5, stk. 1, omhandlede sikkerhed.

Artikel 13

Forordning (EF) nr. 958/2006 ophæves med virkning fra den 1. august 2007.

Artikel 14

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.